กระทรวงแรงงาน ชวนร่วมมหกรรมสุดยิ่งใหญ่สร้างงาน สร้างอาชีพ สร้างรายได้ 11 มกราคมนี้
นางสาวบุปผา เรืองสุด รองปลัดกระทรวงแรงงาน รักษาราชการแทนอธิบดีกรมพัฒนาฝีมือแรงงาน เปิดเผยว่า ในวันที่ 11 มกราคม 2566 กรมพัฒนาฝีมือแรงงาน จะจัดโครงการมหกรรม รวมพลัง สร้างงาน สร้างอาชีพ สร้างรายได้ ภายใต้นโยบาย “สืบสาน รักษา ต่อยอด ฟื้นฟู พลิกโฉมตลาดแรงงานไทย” เพื่อเป็นการกระตุ้นเศรษฐกิจและเป็นการช่วยเหลือแรงงานในระบบและนอกระบบที่ได้รับผลกระทบจากการระบาดของโควิด-19 มีอัตราการจ้างงานลดลงเนื่องจากสถานประกอบกิจการเน้นการทำธุรกรรมต่างๆ ผ่านระบบออนไลน์ ประกอบกับธุรกิจมีการนำเทคโนโลยีสมัยใหม่มาใช้ในการทำงานและบริหารจัดการ ทำให้แรงงานต้องพัฒนาทักษะฝีมือแรงงานของตนเองให้ทันต่อการเปลี่ยนแปลงของธุรกิจ รวมถึงประชาชนจำนวนมากหันมาประกอบอาชีพเสริมหรืออาชีพอิสระเพิ่มขึ้น การจัดงานมหกรรมในครั้งนี้ จะช่วยให้กำลังแรงงานและประชาชนได้รับโอกาสในการพัฒนาทักษะฝีมือ การรับสมัครงานจากสถานประกอบกิจการ ข้อมูลข่าวสารด้านอาชีพ ความต้องการของตลาดแรงงาน สิทธิประโยชน์ต่างๆ ที่ควรจะได้รับ สำหรับกิจกรรมภายในงานประกอบด้วย การจัดงานนัดพบแรงงาน มีสถานประกอบกิจการชั้นนำเข้าร่วมรับสมัครงานกว่า 20 แห่ง คลินิกส่งเสริมการพัฒนาฝีมือแรงงาน ด้วยการให้คำปรึกษาแนะนำด้าน พ.ร.บ.ส่งเสริมการพัฒนาฝีมือแรงงาน พ.ศ. 2545 ด้านรับรองความรู้ความสามารถ และการทดสอบมาตรฐานฝีมือแรงงาน กิจกรรม “รวมกันเป็นหนึ่ง เป็นที่พึ่งของประชาชน” นิทรรศการ 5 หน่วยงานในสังกัดกระทรวงแรงงาน การจัดแสดงและจำหน่ายสินค้าชุมชนท้องถิ่น กลุ่ม OTOP เพื่อสนับสนุนผู้ประกอบกิจการให้มีรายได้ การแสดงสินค้าและเทคโนโลยีด้าน IOT การแสดงอาชีพด้านเกษตรกรรมแบบพึ่งพาตนเอง การแสดงระบบ Mini Plant Factory การแสดงระบบกระชังปลาอัจฉริยะ นอกจากนี้ ยังมีการประเมินความรู้ความสามารถให้แก่แรงงานในพื้นที่ เข้ารับการประเมินเพื่อขอใบรับรองความรู้ ความสามารถสาขาช่างไฟฟ้าภายในอาคาร ตลอดจนมีการทดสอบมาตรฐานฝีมือแรงงานแห่งชาติ สาขาช่างไฟฟ้าภายในอาคารและกิจกรรมการสาธิตการฝึกอบรม 30 อาชีพ ขอเชิญชวนผู้สนใจเข้าร่วมมหกรรมในวันที่ 11 มกราคมนี้ ณ วิทยาลัยเทคโนโลยีภาคตะวันออก (อี.เทค) จังหวัดชลบุรี สอบถามเพิ่มเติมโทร.1506 กด 4 หรือ www.facebook.com/dsdgothai